
[bookmark: TextBodyBegin]Europski parlament,
–	uzimajući u obzir članak 150. stavak 5. i članak 136. stavak 4. Poslovnika,
A.	budući da su se od vojnog udara 2022. politička situacija, stanje ljudskih prava i sigurnosna situacija te građanski i demokratski prostor u Burkini Faso znatno pogoršali;
B.	budući da je vlada Burkine Faso zastrašivala, nezakonito regrutirala, otimala i proizvoljno pritvarala novinare, protivnike, članove civilnog društva i suce; budući da su fulanijske zajednice bile žrtve etničkog čišćenja; budući da su napadi na medije doveli do gašenja televizijskih kanala, radijskih postaja i novina, a nedavno i televizije TV5Monde;
C.	budući da je vlada Burkine Faso raspustila sve političke stranke i 118 organizacija civilnog društva, ugasila stotine udruga, uključujući Opći savez studenata Burkine Faso, dodatno suzila prostor za građansko djelovanje te od organizacija civilnog društva zatražila da zatvore svoje račune i prenesu ih u banku pod državnom kontrolom; budući da zakon br. 011 – 2025/ALT o slobodi udruživanja nameće restriktivne zahtjeve organizacijama civilnog društva; budući da se novim zakonom o osobama i obitelji kriminalizira „promicanje” istospolnih odnosa; budući da bi se nacrtom zakona ponovno uvela smrtna kazna za određena kaznena djela;
D.	budući da je sigurnosna situacija i dalje teška zbog nasilnih terorističkih napada, pri čemu su milijuni ljudi raseljeni i ovise o humanitarnoj pomoći; budući da europski partneri znatno podupiru napore u borbi protiv terorizma u Sahelu, uz veliku ljudsku cijenu;
1.	oštro osuđuje raspuštanje i obustavu rada organizacija civilnog društva; potiče vlasti Burkine Faso da odmah ukinu te mjere i poštuju slobodu udruživanja, okupljanja i izražavanja, među ostalim izmjenom zakona br. 011 – 2025/ALT i drugim povezanim mjerama;
2.	poziva na hitan prekid zastrašivanja, nezakonitog regrutiranja, uznemiravanja, proizvoljnog pritvaranja i otimanja aktera civilnog društva, novinara, boraca za ljudska prava, humanitarnih radnika i političkih protivnika; poziva na neovisnu istragu svih navoda o zločinima i kršenjima ljudskih prava;
3.	poziva vlasti Burkine Faso da poštuju slobodu tiska, ukinu ograničenja za medije i omoguće novinarima slobodan i siguran rad;
4.	poziva vlasti Burkine Faso da ponovno uspostave prava studentskih organizacija i političkih stranaka na organiziranje te da predstave vjerodostojan plan za slobodne i transparentne izbore i civilno upravljanje;
5.	poziva vlasti Burkine Faso da se suzdrže od ponovnog uvođenja smrtne kazne, da ponište svoju odluku o povlačenju iz Međunarodnog kaznenog suda i dekriminaliziraju napore civilnog društva da se poštuju ljudska prava, jednakost i nediskriminacija na svim osnovama;
6.	ponovno potvrđuje da se napori u borbi protiv terorizma moraju provoditi uz potpuno poštovanje međunarodnih ljudskih prava i humanitarnog prava; napominje da protjerivanje europskih snaga i raskidanje sigurnosnih partnerstava te uspostava partnerstva s Rusijom nisu doveli ni do kakvih sigurnosnih dobitaka; izražava zabrinutost zbog sve većeg utjecaja Rusije na sigurnosna i politička pitanja, što doprinosi kršenju ljudskih prava i zaokretu prema autoritarizmu; poziva EU da se koordinira s afričkim partnerima kako bi se riješili sigurnosni i upravljački izazovi i ojačala potpora civilnom društvu i humanitarnim akterima;
7.	nalaže svojoj predsjednici da ovu Rezoluciju proslijedi Vijeću, Komisiji, potpredsjednici Komisije / visokoj predstavnici Unije za vanjske poslove i sigurnosnu politiku, državama članicama, vlastima Burkine Faso, Afričkoj uniji i Ujedinjenim narodima.

